Danau Desa Ilmu ‘peremata ke berega’
LEBUH maya Menteri Besai Tan Sri Muhyiddin Yassin ngerah Atur Mindah Betagang Besyarat (PKPB), nyata amat semua rayat Malaysia tuchum. Bisi nya gaga ati ulih betemu enggau diri sebilik enggau mega kaban belayan ke lama udah enda betemu. Bisi nya gagit ati deka nurun gawa sereta muka baru dagang sida. Nyata amat, pegaga ati sida mega diasai ulih orang ke lama udah enda ngelantangka ati. Lebuh kitai nyebut bekaul enggau pengawa ngelantangka ati, endur ke manah sereta kondusif nyadika pekara ke beguna ungkup orang ke datai. Ba peranak Kota Samarahan, Tasik Desa Ilmu nya sebengkah palan alai ngelantangka ati ke tebilang lalu enda tau enda dilawa ulih peranak ditu.  Tasik itu dianggap batu peremata ke belalai di Palan Berumah Desa Ilmu. MUNTANG ALAI SINGGAH SERETA DILAWA Palan nya muntang alai kitai singgah sereta dilawa ulih peranak ditu. Penyauh tasik tu ari Summer Mall enggau Aiman Mall semina dua kilometer. Semak ninting hari danau tu penuh alai orang ke datai enda ngira bansa enggau tikas umur ke deka ngereja aktiviti bepengerai ditu. Baka selama, mayuh orang ke datai maya lemai hari enggau mega ujung minggu. Trek pejalai kaki lebih kurang satu kilometer ngelingi danau nyata nyadi endur ke dipilih orang ke rinduka pengawa joging datai kitu. Tambah mega, pemanah rampa menua ngelingi danau tu nyadika palan ke manah ditapat kena nenaika runding begulai enggaudiri sebilik. Danu tu bisi dua palan alai begelumu kena ngemuntangka orang ke datai deka milih biu ke dikerindu ati. Genap palan nya ngembuan pemanah panoramana iya empu. Kelimppah nya, bisi perengka alai besenam enggau seruyuk alai singgah di kedua-dua palan nya. Sekeda bangku semin mega udah disediaka di sekeda endur kelebih aagi ba sepemanjai trek pejalai kaki. Semua perengkaguna tu udah disediaka lalu diintu ulih Kunsil Bekuasa Kandang Menua (PBT) nengah bantu pengari rakyat di sitak nya. Enda semina nya aja, Danau Desa Ilmu mega nyadika palan alai orang ke rindu bemain Bot ai chara remote control enggau dron ngelepaska gian sida. Tu kebuah Danau Desa Ilmu nya nyadika batu peremata pengabis berega di Kota Samarahan. 
See author's posts
